CELEX: 62020TN0257
Language: et
Date: 2020-05-07 00:00:00
Title: Kohtuasi T-257/20: 7. mail 2020 esitatud hagi – González Calvet versus Ühtne Kriisilahendusnõukogu

22.6.2020   
            
            
               ET
            
            
               Euroopa Liidu Teataja
            
            
               C 209/39
            
         
      7. mail 2020 esitatud hagi – González Calvet versus Ühtne Kriisilahendusnõukogu
      (Kohtuasi T-257/20)
      (2020/C 209/50)
      Kohtumenetluse keel: hispaania
      
         Pooled
      
      
         Hagejad: Ramón González Calvet ja Joan González Calvet (Barcelona, Hispaania) (esindaja: advokaat P. Molina Bosch)
      
         Kostja: Ühtne Kriisilahendusnõukogu
      
         Nõuded
      
      Hagejad paluvad Üldkohtul:
      
                  —
               
               
                  tühistada Ühtse Kriisilahendusnõukogu 17. märtsi 2020. aasta otsus SRB/EES/2020/52;
               
            
                  —
               
               
                  hinnata Banco Populari kontserni kogu vara tervikuna, mitte üksnes emaettevõtja vara eraldi tütarettevõtjate omast, nagu tegi Deloitte, kuna Banco Santander ühendas endaga terve kontserni, mitte üksnes emaettevõtja;
               
            
                  —
               
               
                  hinnata teenindatavad laenud 100 % nende raamatupidamisväärtusest;
               
            
                  —
               
               
                  hinnata viivislaenud 100 % nende raamatupidamisväärtusest, kuna need olid garantiide ja tagatistega oli ligi 100 % ulatuses kaetud;
               
            
                  —
               
               
                  hinnata Banco Populari kinnisasjade väärtuseks 10 896 000 000 eurot, kuna vastavad tagatised olid juba maha arvatud;
               
            
                  —
               
               
                  hinnata Banco Populari kontserni kogu vara väärtuseks 153 785 000 000 eurot vastavalt hagiavalduses esitatud argumentidele, mis pärast 124 420 000 000 euro maha arvamist, mis Deloitte’i sõnul tuli võlausaldajatele välja maksta, jätab aktsionäridele likvideerimise korral realiseerimisväärtuseks 29 365 000 000 eurot;
               
            
                  —
               
               
                  kehtestada hüvitiseks 7 eurot aktsia kohta, mis saadi 29 365 000 000 euro jagamisel 4 196 000 000 aktsiaga, mis olid kriisilahendusotsuse tegemise hetkel ringluses;
               
            
                  —
               
               
                  hüvitada Ramon González Calvetile 317 072 eurot (kolmsada seitseteist tuhat seitsekümmend kaks eurot) tema 45 296 aktsia sundvõõrandamise eest ja Juan González Calvetile 11 977 eurot (üksteist tuhat üheksasada seitsekümmend seitse eurot) 1 711 aktsia võõrandamise eest, ning kohtukulud.
               
            
         Väited ja peamised argumendid
      
      6. juunil 2017 tegi Ühtne Kriisilahendusnõukogu otsuse Banco Populari kriisilahenduse kohta ja müüs selle Banco Santanderile hinnaga 1 euro. 17. märtsi 2020. aasta otsusega SRB/EES/2020/52 – mis tehti pärast Banco Populari aktsionäride ja võlausaldajate ärakuulamist, keda selle panga kriisilahendus puudutas – tuvastas Ühtne Kriisilahendusnõukogu Deloitte’i hindamisaruandele nr 3 tuginedes, et neile puudutatud isikutele ei tule mingit hüvitist maksta.
      Hagiavalduses leiavad hagejad, et Deloitte on audiitorühing, mis on oma maine kaotanud selliste juhtumitega nagu Gowex, Bankia, Gescartera ja Abengoa, ja et ta ei tegele hetkel ühegi suure Hispaania panga auditiga.
      Hagi põhjenduseks esitavad hagejad järgmised väited.
      
                  1.
               
               
                  Hagejad tõendavad, et Deloitte’i hindamine on Ühtse Kriisilahendusnõukogu huvides moonutatud ja kahjustab aktsionäre muu hulgas järgmistel põhjustel:
                  
                              —
                           
                           
                              see alahindab edasilükkunud tulumaksu varu, mille Banco Santander tervikuna sai;
                           
                        
                              —
                           
                           
                              see ei võta arvesse, et viivislaenud olid garantiide ja tagatistega 100 % ulatuses kaetud;
                           
                        
                              —
                           
                           
                              see alahindab teenindatavate laenude portfelli;
                           
                        
                              —
                           
                           
                              see ei arvesta Banco Populari kogu vara, vaid eraldab õigusliku üksuse Banco Popular varad selle tütarettevõtjate ja selle valduses olevate ettevõtjate varast;
                           
                        
                              —
                           
                           
                              see ei võta arvesse, et kinnisasjade arvestuslik puhasväärtus pärast tagatiste mahaarvamist oli 10 896 000 000 eurot.
                           
                        
            
                  2.
               
               
                  23. mail 2017 sõlmis Ühtne Kriisilahendusnõukogu Deloitte’iga lepingu Banco Populari hindamiseks, ajal kui selle audiitorühingu toonane president Elka König tunnistas Bloomberg TV-le antud intervjuus, et Banco Popular oli jälgimise all. Sellest tuleneb, et Ühtne Kriisilahendusnõukogu oli juba 23. mail 2017 otsustanud teha Banco Populari kohta kriisilahendusotsuse, mis lekkis Reutersi uudisteagentuurile 31. mail ja tõi kaasa hoiuste väljavõtmise laine, mis kukutas kokku Banco Populari likviidsuse.
               
            
                  3.
               
               
                  Hispaania Keskpanga sõnul leidis Euroopa Keskpank, et Banco Popular oli 13. märtsil 2017 maksejõuline pank. Banco Populari suhtes ei olnud kordagi algatatud likvideerimismenetlust, nagu väidab Deloitte, kuid on selge, et Ühtne Kriisilahendusnõukogu võttis eesmärgiks algatada Banco Populari kriisilahendusmenetlus, et ta saaks päästa Banco Santanderi, mis on Euroopa ja maailma tasandil süsteemselt oluline pank ja mille kahjumit (mis hagejate arvutuste kohaselt oli 2017. aastal 22 573 000 000 eurot) varjati tema aktsionäride eest Banco Populari sundvõõrandamise ja ühendamise teel.